Predkladacia správa

Ministerstvo spravodlivosti Slovenskej republiky na základe § 12 ods. 7 zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov predkladá do medzirezortného pripomienkového konania návrh vyhlášky Ministerstva spravodlivosti Slovenskej republiky o o pravidlách a postupoch pri premene menovitej hodnoty vkladov do imania a menovitej hodnoty základných imaní zo slovenskej meny na eurá.

Účelom navrhovanej právnej úpravy je ustanoviť pravidlá a postupy pri realizácii povinnosti právnický osôb uloženej generálnym zákonom vykonať premenu, prepočet a zaokrúhlenie menovitej hodnoty vkladov do imania a základného imania zo slovenskej meny na eurá a povinnosti podať návrh na zápis tejto premeny príslušnému orgánu verejnej moci, ktorý vedie príslušnú úradnú evidenciu obsahujúcu údaje o vkladoch do imania a základných imaniach vyjadrených v slovenskej mene.

Návrh vyhlášky je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskych spoločenstiev a Európskej únie, ako aj so splnomocňovacím ustanovením príslušného zákona, na vykonanie ktorého sa táto vyhláška vydáva. 

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.

V súlade s článkom 9 ods. 7 Legislatívnych pravidiel vlády Slovenskej republiky (ak hrozí nesplnenie záväzkov vyplývajúcich zo Zmluvy o pristúpení Slovenskej republiky k Európskej únii nedodržaním lehoty určenej na prebratie smernice Európskych spoločenstiev, rámcového rozhodnutia Európskej únie, implementáciu nariadení alebo rozhodnutí Európskych spoločenstiev) sa návrh vyhlášky predkladá na skrátené medzirezortné pripomienkové konanie. Snahou predkladateľa je vytvoriť praktické podmienky pre realizáciu povinností vyplývajúcich zo zákona č. 659/2007 Z. z. o zavedení meny euro v Slovenskej republike a o zmene a doplnení niektorých, ktoré tento zákon ukladá podnikateľským subjektom zapísaným do obchodného registra, keďže dňom určenia konverzného kurzu môžu podnikatelia vykonávať úkonu spojené s premenou menovitých hodnôt vkladov do imania a základných imaní zo slovenskej meny na eurá vrátane podania návrhu na zápis tejto zmeny do príslušnej úradnej evidencie.